*Likumprojekts*

**Grozījumi** [**Nacionālo bruņoto spēku likumā**](https://likumi.lv/ta/id/15836-nacionalo-brunoto-speku-likums)

Izdarīt [Nacionālo bruņoto spēku likumā](https://likumi.lv/ta/id/15836-nacionalo-brunoto-speku-likums) (Latvijas Republikas Saeimas un Ministru Kabineta Ziņotājs, 1999, 24. nr.; 2001, 21. nr.; 2002, 3. nr.; 2004, 2., 8. nr.; 2005, 7., 10. nr.; 2006, 24. nr.; 2008, 3. nr.; 2009, 2. nr.; Latvijas Vēstnesis, 2010, 51., 205. nr.; 2014, 114. nr.; 2015, 49. nr.; 2016, 48. nr.; 2017, 106. nr.; 2019, 118. nr.; 212. nr.) šādus grozījumus:

1. Izteikt 6.1 panta ceturto daļu šādā redakcijā:

“(4) Militārās policijas amatpersonām, pildot tiem uzliktos pienākumus atbilstoši Militārās policijas kompetencei, ir tiesības:

1. prasīt, lai personas pārtrauc likumpārkāpumus un citu rīcību, kas traucē Militārās policijas pilnvaru izpildi, kā arī pielietot pret likumpārkāpējiem paredzētos piespiedu līdzekļus;
2. pārbaudīt personām, kuras tiek turētas aizdomās par likumpārkāpumu izdarīšanu, personību apliecinošos dokumentus, kā arī citus dokumentus, kas nepieciešami to tiesību normu ievērošanas pārbaudei, kuru izpildes kontrole un uzraudzība uzdota Militārajai policijai;
3. veikt personu aptauju, pieņemt paskaidrojumus, kā arī izsaukt uz iestādi jebkuru personu lietas vai materiālu izskatīšanai;

4) normatīvajos aktos noteiktajā kārtībā aizturēt un līdz nodošanai kompetentām iestādēm turēt apsardzībā personas, kuras tiek turētas aizdomās par noziedzīgu nodarījumu izdarīšanu;

5) izpildot lēmumu par personas piespiedu atvešanu, nogādāt personu uz kompetento iestādi (tai skaitā iestādi ekspertīzes veikšanai) vai, ja nepieciešams, uz Militāro policiju un turēt iestādē, līdz persona tiek nogādāta uz tiesu vai prokuratūru, vai ekspertīzes veikšanai, bet ne ilgāk par četrām stundām;

6) iegūt pirkstu (delnu) nospiedumus, citus personu identifikācijai nepieciešamos datus un skaņu ierakstus, fotografēt un filmēt aizturētas, aizdomās turētas, apsūdzētas un administratīvi aizturētās personas, kā arī personas, kuras izdarījušas citus likumpārkāpumus, ja tās apzināti pretojas personības noskaidrošanai;

7) dienesta pienākumu izpildē veikt audio un video fiksāciju, novērot publiskas vietas, Aizsardzības ministrijas valdījumā vai turējumā esošus objektus (ēkas, telpas un teritoriju), militāros objektus un tajos esošās personas, tai skaitā, izmantojot tehniskos līdzekļus, lai savlaicīgi novērstu un atklātu noziedzīgu nodarījumu, iespējamo valsts drošības vai sabiedriskās kārtības apdraudējumu vai nodrošinātu apsargājamo objektu un personu drošību;

8) normatīvajos aktos noteiktajā kārtībā iegūt bioloģiskos materiālus;

9) ar attiecīgā valdītāja atļauju apskatīt publiski nepieejamas vietas un tajās esošos priekšmetus;

10) uz laiku ierobežot vai pārtraukt transporta vai gājēju kustību ielās un uz ceļiem, kā arī personu iekļūšanu atsevišķās vietās vai objektos un izkļūšanu no tiem, ja to prasa sabiedrības drošības, personu dzīvības, veselības un mantas aizsardzības, kā arī izmeklēšanas intereses;

11) jebkurā diennakts laikā iekļūt dzīvojamā telpā bez tajā dzīvojošo personu atļaujas (ja nepieciešams, lietojot fizisku spēku) gadījumos, kad persona aizturama nozieguma vietā vai apdraudēta citu personu dzīvība;

12) jebkurā diennakts laikā iekļūt nedzīvojamās telpās un zemes gabalu teritorijā (ja nepieciešams, lietojot fizisku spēku), izņemot tās nedzīvojamās telpas un zemes gabalu teritoriju, kam ir eksteritoriāls vai speciālā režīma statuss, gadījumos, kad persona aizturama nozieguma vietā, apdraudēta citu personu dzīvība, ir pamatotas aizdomas, ka tajā atrodas persona, kura tiek turēta aizdomās, apsūdzēta vai notiesāta par smaga vai sevišķi smaga nozieguma izdarīšanu, un izvairās no izmeklēšanas, tiesas vai soda izciešanas, kā arī stihisko nelaimju un citu ārkārtēju notikumu gadījumos, kad apdraudēta personu un sabiedrības drošība;

13) pārbaudīt personas ar ekspresdiagnostikas testu narkotisko un psihotropo vielu konstatēšanai organismā, portatīvajām alkohola koncentrācijas noteikšanas mērierīcēm vai nogādāt šīs personas pārbaudei ārstniecības iestādē nolūkā konstatēt, vai personas ir lietojušas alkoholu, narkotiskās, psihotropās vai toksiskās vielas;

14) izdarīt lidmašīnu pasažieru rokas bagāžas un citas bagāžas pārbaudi, bet, ja nepieciešams, arī pasažieru apskati, izņemot diplomātisko un konsulāro pārstāvju un Latvijas Republikas deputātu un viņu bagāžas pārbaudi un apskati;

15) apturēt transportlīdzekli un izdarīt tā apskati, ja ir pamats domāt, ka transportlīdzekļa vadītājs ir pārkāpis ceļu satiksmi reglamentējošo normatīvo aktu prasības vai transportlīdzeklis izmantots likumpārkāpuma izdarīšanā;

16) aizliegt lietot transportlīdzekļus, kuru tehniskais stāvoklis apdraud transporta kustības drošību;

17) veikt operatīvās darbības pasākumus saskaņā ar normatīvajos aktos noteikto;

18) dienesta vajadzībām, bez atlīdzības izmantot valsts un pašvaldību iestādēm piederošos elektroniskos sakaru līdzekļus;

19) bez atlīdzības izmantot sabiedriskos elektroniskos plašsaziņas līdzekļus, pašvaldību interneta vietnes, valsts iestāžu un pašvaldību kontus sociālajos medijos, lai noskaidrotu noziedzīga nodarījuma izdarīšanas apstākļus un personas, kas to izdarījušas, meklētu noziedzniekus un bezvēsts pazudušos, kā arī lai veiktu likumpārkāpumu profilaksi;

20) pieprasīt un saņemt bez maksas no publiskām personām un privātpersonām informāciju, dokumentus un citus materiālus;

2. Papildināt likuma 6.1 pantu ar jaunu piekto daļu šādā redakcijā:

 “(5) Ikreiz, kad Militārās policijas darbinieki šā panta ceturtās daļas 11. punktā paredzētajos gadījumos ir iekļuvuši personu dzīvojamās telpās pret iemītnieku gribu vai lietojot fizisku spēku, par to nekavējoties, bet ne vēlāk kā 24 stundu laikā rakstveidā jāziņo prokuroram. Jebkurā citā gadījumā iekļūšana dzīvojamās un citās telpās ir pieļaujama tikai likumā noteiktajos gadījumos uz tiesneša lēmuma pamata vai neatliekamos gadījumos ar prokurora piekrišanu.”

3. Izteikt 24. pantu šādā redakcijā:

“**24. pants. Kompetence administratīvo pārkāpumu procesā**

Administratīvā pārkāpuma procesu par 22. un 23. pantā minēto pārkāpumu līdz administratīvā pārkāpuma lietas izskatīšanai veic Militārā policija, Valsts policija vai Pašvaldības policija. Administratīvā pārkāpuma lietu izskata Militārā policija.”

Ministru prezidenta biedrs,

aizsardzības ministrs Artis Pabriks

Iesniedzējs:

Aizsardzības ministrijas valsts sekretārs Jānis Garisons